आसान रही इस बार की जीत : धोनी  
चेन्नई के कप्तान धोनी ने दूसरी बार आईपीएल चैंपियन बनने को विशेष करार देते हुए कहा कि उनकी टीम ने इस बार सहजता से जीत हासिल की।
चेन्नई सुपरकिंग्स के कप्तान महेंद्र सिंह धोनी ने लगातार दूसरी बार आईपीएल चैंपियन बनने को विशेष करार देते हुए कहा कि उनकी टीम ने इस बार अधिक सहजता से जीत हासिल की।  चेन्नई की बैंगलौर पर 58 रन की जीत के बाद धोनी ने कहा, दोनों जीत खास हैं, लेकिन पिछली बार हमें सेमीफाइनल तक पहुंचने के लिए संघर्ष करना पड़ा, जबकि इस बार हम सहजता से प्ले ऑफ तक पहुंच गए थे। उन्होंने कहा, मुझे इस जीत के साथ ही यह भी खुशी है कि हमें फेयरप्ले अवॉर्ड मिला। लोग कहते हैं कि आपको कड़ी क्रिकेट खेलनी होगी, लेकिन हमने दिखाया कि आप साफ सुथरा खेलकर भी जीत दर्ज कर सकते हो।  धोनी ने कहा कि फाइनल में मुरली विजय और माइकल हस्सी से मिली अच्छी शुरुआत और आर अश्विन की शानदार गेंदबाजी से टीम की जीत आसान बन गई। विजय और हस्सी ने पहले विकेट के लिए 159 रन जोड़े, जबकि अश्विन ने तीन विकेट लिए। चेन्नई के कप्तान ने अपने गेंदबाजों विशेषकर अश्विन की तारीफ की।  उन्होंने कहा, अश्विन ने वास्तव में अच्छी गेंदबाजी की। उन्होंने तब बेहतरीन स्पैल किया, जबकि केवल दो क्षेत्ररक्षक 30 गज की रेखा से बाहर होते हैं। रॉयल चैलेंजर्स बैंगलौर के कप्तान डेनियल विटोरी ने स्वीकार किया कि टॉस ने अहम भूमिका निभाई, लेकिन वह अपने गेंदबाजों के प्रदर्शन से भी निराश दिखे।  विटोरी ने कहा, यदि हमारे गेंदबाजों ने मुंबई इंडियन्स के खिलाफ दूसरे क्वालीफिकेशन के मुकाबले जैसा प्रदर्शन भी किया होता, तो यह बेहतर मैच होता। लेकिन हमारे गेंदबाज अच्छा प्रदर्शन नहीं कर पाए। मुझे लगता है कि 160 या 170 का स्कोर हासिल किया जा सकता था।